REGULAMENTUL (UE) 2023/129 AL COMISIEI

din 18 ianuarie 2023

de modificare a anexei II la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru azoxistrobin, prosulfocarb, sedaxan și valifenalat din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a),

întrucât:

(1) Limitele maxime de reziduuri („LMR-uri”) pentru azoxistrobin, prosulfocarb, sedaxan și valifenalat au fost stabilite în anexa II la Regulamentul (CE) nr. 396/2005.

(2) La 14 decembrie 2021, Comisia Codex Alimentarius a adoptat noi limite maxime de reziduuri conform Codex maximum (CXL) pentru azoxistrobin în guave și pentru valifenalat în ceapă, ceapă eșalotă, tomate și vinete (2).

(3) În conformitate cu articolul 5 alineatul (3) din Regulamentul (CE) nr. 178/2002 al Parlamentului European și al Consiliului (3), în situația în care există standarde internaționale sau finalizarea lor este iminentă, ele se iau în considerare în elaborarea sau adaptarea legislației alimentare, cu excepția cazurilor în care aceste standarde sau părțile lor relevante ar fi mijloace ineficiente sau inadecvate pentru îndeplinirea obiectivelor legitime ale legislației privind alimentele sau a cazurilor în care există o justificare științifică sau a cazurilor în care ele ar avea drept rezultat un nivel de protecție diferit față de cel determinat ca fiind adecvat în Uniune. În plus, în conformitate cu articolul 13 litera (e) din regulamentul respectiv, Uniunea trebuie să promoveze coerența dintre standardele tehnice internaționale și legislația alimentară, asigurându-se, în același timp, că nivelul ridicat de protecție adoptat în Uniune nu este diminuat.

(4) Autoritatea Europeană pentru Siguranța Alimentară (denumită în continuare „autoritatea”) a evaluat CXL-urile propuse pentru azoxistrobin în guave și pentru valifenalat în ceapă, ceapă eșalotă, tomate și vinete și a concluzionat că acestea sunt sigure pentru consumatorii din Uniune (4). Uniunea nu a prezentat rezerve (5), (6) Comitetului Codex privind reziduurile de pesticide cu privire la aceste CXL-uri propuse.

(5) Prin urmare, este adecvat să se includă aceste CXL în Regulamentul (CE) nr. 396/2005 ca LMR. În cadrul evaluării CXL propuse pentru valifenalat în tomate, a fost prezentat un număr suficient de studii privind reziduurile, iar autoritatea a concluzionat că aceste date sunt suficiente pentru utilizările în cauză. Prin urmare, este adecvat să se elimine nota de subsol respectivă din Regulamentul (CE) nr. 396/2005, subliniind necesitatea unor date suplimentare.

(6) În ceea ce privește substanța azoxistrobin, a fost depusă o cerere în temeiul articolului 6 alineatul (1) din Regulamentul (CE) nr. 396/2005, prin care se solicită modificarea LMR-urilor existente pentru semințe de rapiță și semințe de in. În ceea ce privește substanța prosulfocarb, o astfel de cerere a fost depusă pentru plante aromatice și flori comestibile. În ceea ce privește substanța sedaxan, o astfel de cerere a fost depusă pentru cartofi.

(7) În conformitate cu articolul 8 din Regulamentul (CE) nr. 396/2005, toate aceste cereri au fost evaluate de către statele membre în cauză, iar rapoartele de evaluare au fost înaintate Comisiei.

(8) Autoritatea a evaluat cererile și rapoartele de evaluare, analizând în special riscurile pentru consumatori și, după caz, pentru animale, și a emis avize motivate cu privire la LMR-urile propuse (7). Autoritatea a transmis respectivele avize solicitanților, Comisiei și statelor membre și le-a pus la dispoziția publicului.

(9) În ceea ce privește azoxistrobinul din semințele de in, autoritatea a concluzionat că datele prezentate au fost insuficiente pentru a se modifica LMR existentă. Prin urmare, nu este adecvat să se modifice LMR respectivă.

(10) În ceea ce privește toate celelalte modificări ale LMR cerute de solicitanți pentru azoxistrobin, prosulfocarb și sedaxan, autoritatea a concluzionat că toate cerințele privind integralitatea datelor transmise au fost îndeplinite și că modificările LMR-urilor cerute de către solicitanți sunt admisibile din punctul de vedere al siguranței consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. În concluzia sa, autoritatea a ținut seama de cele mai recente date privind proprietățile toxicologice ale substanțelor. Nici expunerea pe termen lung la aceste substanțe prin consumul tuturor alimentelor care le-ar putea conține, nici expunerea pe termen scurt ca urmare a unui consum ridicat de produse în cauză nu a indicat existența unui risc de depășire a aportului zilnic acceptabil sau a dozei acute de referință.

(11) În ceea ce privește prosulfocarbul în plante aromatice și flori comestibile, autoritatea a identificat anterior, în cadrul reexaminării LMR-urilor existente pentru prosulfocarb în conformitate cu articolul 12 din Regulamentul (CE) nr. 396/2005 (8), că unele informații referitoare la trialurile privind reziduurile nu erau disponibile. Prin urmare, Regulamentul (UE) nr. 777/2013 al Comisiei (9) a solicitat date suplimentare privind reziduurile pentru a confirma LMR provizorie de 0,05 mg/kg pentru substanța activă respectivă în produsele respective. În cadrul noii cereri de modificare a LMR-urilor pentru prosulfocarb în plante aromatice și flori comestibile, au fost prezentate noi utilizări și noi studii privind reziduurile, iar autoritatea a concluzionat că aceste date sunt suficiente pentru utilizările în cauză și pentru a susține o nouă LMR mai ridicată. Prin urmare, este adecvat să se modifice LMR și să se elimine nota de subsol respectivă din Regulamentul (CE) nr. 396/2005, subliniind necesitatea unor date suplimentare.

(12) Pe baza raportului științific și a avizelor motivate ale autorității și ținând seama de factorii relevanți menționați la articolul 14 alineatul (2) din Regulamentul (CE) nr. 396/2005, modificările propuse ale LMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.

(13) Prin urmare, Regulamentul (CE) nr. 396/2005 trebuie modificat în consecință.

(14) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexa II la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Se aplică de la 26 februarie 2023 în ceea ce privește toate LMR-urile propuse.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 18 ianuarie 2023. Pentru Comisie Președinta Ursula VON DER LEYEN

(1) JO L 70, 16.3.2005, p. 1.

(2) Raportul celei de a 44-a sesiuni a Comisiei Codex Alimentarius (REP21/CAC) https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-44%252FFINAL%252520REPORT%252FRep21_CACe.pdf

(3) Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1).

(4) Scientific support for preparing an EU position for the 52nd Session of the Codex Committee on Pesticide Residues (CCPR) [Sprijin științific pentru pregătirea poziției UE în cadrul celei de a 52-a sesiuni a Comitetului Codex privind reziduurile de pesticide (CCPR)]. EFSA Journal 2021;19(8):6766.

(5) Observații formulate de Uniunea Europeană pe marginea Codex CX/PR 21/52/5 (REV): https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FCRDs%252Fpr52_CRD22x.pdf

(6) Report of the 52nd session of the Codex Committee on Pesticide Residues REP21/PR (Raportul celei de a 52-a sesiuni a Comitetului Codex privind reziduurile de pesticide REP21/PR): https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FREPORT%252FFINAL%2BREPORT%252FREP21_PR52e.pdf

(7) Rapoarte științifice ale EFSA disponibile online: http://www.efsa.europa.eu

Reasoned Opinion on the modification of the existing maximum residue levels for azoxystrobin in rapeseeds and linseeds (Aviz motivat privind modificarea limitelor maxime de reziduuri existente pentru azoxistrobin în semințele de rapiță și semințele de in). EFSA Journal 2022;20(1):7051.

Reasoned Opinion on the modification of the existing maximum residue levels for prosulfocarb in herbs and edible flowers (Aviz motivat privind modificarea limitelor maxime de reziduuri existente pentru prosulfocarb în plante aromatice și flori comestibile). EFSA Journal 2022;20(5):7334.

Reasoned Opinion on the modification of the existing maximum residue level for sedaxane in potatoes (Aviz motivat privind modificarea limitelor maxime de reziduuri existente pentru sedaxan în cartofi). EFSA Journal 2022;20(6):7371.

(8) Rapoarte științifice ale EFSA disponibile online: http://www.efsa.europa.eu

Aviz motivat: Review of the existing maximum residue levels (MRLs) for prosulfocarb according to Article 12 of Regulation (EC) No 396/2005 [Reexaminarea limitelor maxime de reziduuri existente (LMR) pentru prosulfocarb în conformitate cu articolul 12 din Regulamentul (CE) nr. 396/2005]. EFSA Journal 2011;9(8):2346.

(9) Regulamentul (UE) nr. 777/2013 al Comisiei din 12 august 2013 de modificare a anexelor II, III și V la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri aplicabile substanțelor clodinafop, clomazon, diuron, etalfluralin, ioxinil, iprovalicarb, hidrazidă maleică, mepanipirim, metconazol, prosulfocarb și tepraloxidim din sau de pe anumite produse (JO L 221, 17.8.2013, p. 1).